Að minnsta kosti 208 hafa fallið í óeirðum sem brutust út í Íran um miðjan síðasta mánuð . Tala fallinna er líklega mun hærri að því er kemur fram á fréttavef samtakanna Amnesty International . Mannfall er einna hæst í borginni Shahriar . „ Þessi ógnvekjandi fjöldi dauðsfalla er vísbending um að öryggissveitir Írans hafi farið með æðisgengnum drápum þar sem að minnsta kosti 208 manns létust á innan við viku . Þetta átakanlega mannfall sýnir skammarlega lítilsvirðingu íranskra yfirvalda á mannslífum , “ sagði Philip Luther , hjá Amnesty International . Óeirðirnar brutust út eftir að ráðamenn tilkynntu um miklar verðhækkanir á eldsneyti . Mótmælum var mætt með lokun á nánast öllu netsambandi í landinu . Átök breiddust út víða og reitt fólk stormaði út á götur og krafðist afsagnar klerkastjórnarinnar . Dagblaðið New York Times segir að öryggissveitir stjórnvalda hafi víða skotið á óvopnaða mótmælendur , sem flestir voru atvinnulausir eða tekjulágir ungir karlmenn . Abdolreza Rahmani Fazli innanríkisráðherra landsins viðurkennir í ríkisfjölmiðlum mikið umfang mótmælanna . Hann segir að mótmælin nái til 29 af 31 héraði Íran og að ráðist hafi verið gegn 50 herstöðvum . Hann segir eignarskemmdir víða . Blaðið segir þetta vera mannskæðustu átök frá írönsku byltingunni árið 1978 . Talið er að minnsta kosti 2.000 manns séu særðir og að 7.000 séu í haldi yfirvalda .